เรื่องร้องเรียน (ถนน) วันที่ 2022-07-10 06:19:25 — แขวงเสาชิงช้า เขตพระนคร กรุงเทพมหานคร
สวัสดีครับ ผมในฐานะข้าราชการกรุงเทพมหานครสามัญ สังกัดสำนักงานเขตแห่งหนึ่ง ขอส่งข้อเสนอแนะไปยังท่านอาจารย์ชัชชาติและผู้บริหารกรุงเทพมหานครเพื่อขอให้พิจารณาปรับปรุงและเปลี่ยนแปลงระเบียบกรุงเทพมหานครว่าด้วยการรักษาความปลอดภัยสถานที่ราชการกรุงเทพมหานคร พ.ศ. 2528 ระเบียบกรุงเทพมหานครฯ (ฉบับที่ 2) พ.ศ. 2529 ระเบียบกรุงเทพมหานครฯ (ฉบับที่ 3) พ.ศ. 2536 ที่กำหนดให้ข้าราชการและลูกจ้างกรุงเทพมหานครต้องอยู่เวรยามเฝ้าสถานที่ราชการ  
เนื่องจากสภาวะการณ์ในปัจจุบันเปลี่ยนแปลงไปจากตอนที่ระเบียบกรุงเทพมหานครทั้งหมดที่กล่าวไปข้างต้นออกมา มีการจ้างพนักงานรักษาความปลอดภัยมาแล้วทั้งเวลากลางวันและกลางคืนรวมถึงมีกล้องวงจรปิดตรวจสอบพื้นที่สถานที่ราชการตลอดเวลาแล้ว ในกรณีของการสั่งการเรื่องเร่งด่วน ปัจจุบันสามารถสั่งการผ่านทางโทรศัพท์มือถือหรือทางแอพพลิเคชันส่งข้อความได้แล้ว การให้ข้าราชการและลูกจ้างต้องอยู่เวรอาจจะเป็นการเลือกใช้คนไม่ตรงกับหน้าที่และเกิดความซ้ำซ้อนโดยเปล่าประโยชน์ รวมถึงเป็นภาระให้กับบุคลากรซึ่งควรที่จะใช้เวลาหลังเลิกงานและในวันหยุดกับครอบครัวเพื่อพักผ่อนหรือปฏิบัติภารกิจส่วนตัว มากไปกว่านั้นหลังจากเข้าเวรในคืนนั้นแล้ว เช้าวันถัดมาบุคลากรของกรุงเทพมหานครก็ต้องปฏิบัติหน้าที่ของตนเองต่อ อาจทำให้ประสิทธิภาพในการทำงานลดลง ประชาชนที่มารับบริการก็จะไม่ได้รับสิ่งที่ประชาชนคาดหวัง  
จึงอยากจะฝากท่านอาจารย์ชัชชาติหรือผู้บริหารกรุงเทพมหานครพิจารณาปรับปรุงและเปลี่ยนแปลงระเบียบกรุงเทพมหานครทั้ง 3 ระเบียบข้างต้น โดยในขั้นต้นอาจจะมีหนังสือสั่งการให้หัวหน้าหน่วยงานของกรุงเทพมหานครและผู้อำนวยการเขตที่มีการจ้างพนักงานรักษาความปลอดภัย ไม่จัดให้มีเวรรักษาการณ์ เพื่อเป็นขวัญกำลังใจให้กับข้าราชการและลูกจ้างชั้นผู้น้อย รวมถึงเพิ่มประสิทธิภาพในการปฏิบัติราชการ 
ขอบคุณที่รับฟังครับ